Herrie oor beweerde ‘ontlasting’ in Wimpy-kosMildri Ferreira se inskrywing op Facebook oor die voorval in Wimpy. Die restaurantgroep Wimpy sê hy het ŉ volledige ondersoek begin ná bewerings in die sosiale media dat ŉ klant ontlasting in sy kos van dié restaurantgroep gekry het. “Ek is absoluut gewalg,” het Mildri Ferreira die naweek op Facebook geskryf. “My man (Jakes) het vandag na die Wimpy (in i’Langa Mall in Mbombela) gegaan. Daar was iets in sy kos wat letterlik na ontlasting geruik het. “Toe hy die kelnerin en die kombuispersoneel konfronteer, het hulle gelag en gesê: ‘Ons het ŉ wit man gevang,’ onbewus daarvan dat hy kon verstaan wat hulle sê.” Ferreira beweer die bestuurderes het haar man ook uitgelag toe hy met haar oor die vreemde reuk in sy kos wou praat. “Ek kan my net voorstel wat daarin was,” het sy geskryf. “Ons het die eienaar se nommer gevra, maar die bestuurder én die sentrumbestuur het geweier (om dit aan ons te gee).” Haar inskrywing is reeds duisende kere op Facebook gedeel. Op Wimpy se Facebook-blad skryf die restaurantgroep in reaksie op gebruikers se kommer oor die aantygings: “Ons het baie streng higiëniese praktyke om sulke voorvalle te voorkom. Ons kan bevestig dat ons bewus is van die saak en dit tans ondersoek word.” Ferreira het Maroela Media by navraag na haar man verwys. Hy sê hy volstaan by sy vrou se inskrywing op Facebook en verkies om nie verder kommentaar te lewer nie. Hy het wel bevestig dat Wimpy hom genader het om verskoning te vra. “Hulle het gesê hulle is nog besig met hul ondersoek.” Facebook-gebruikers het ontstoke op Ferreira se inskrywing gereageer. “Dis nie die eerste klagte teen daai Wimpy nie,” skryf Vida Nell. “Nou die dag het Wimpy SA my persoonlik hand en mond belowe daar sal aandag gegee word aan die bestuur daar. Duidelik meer bek as binnegoed.” Henning Swanepoel skryf: “Maak toe daardie Wimpy of wees tevrede. Lankal tyd om baie sterk standpunt in te neem.” Hettie Jacobs wil weet hoekom mense nog enigsins wegneemkos koop. “Al die plekke is dieselfde. Julle stel julle bloot aan gevaar. Maak julle eie wegneemetes. Dis tog maklik en dan weet julle wat daarin is en hoe skoon dit is. Hoekom ŉ plaas se prys betaal vir gemors?” ŉ Woordvoerder van Wimpy het onderneem om so gou moontlik die bevindings van hul ondersoek aan Maroela Media bekend te maak. *Klik hier om Wimpy se reaksie op die bewerings en uitslag van hul ondersoek te lees.